《凤凰台上忆吹箫 别绪》
清代·吴绡

似梦如云，堪怜聚散，魂销烟雨汀洲。见锦帆高举，去也难留。

可惜酒浓春暖，阳关唱、一霎成秋。黯然别、无言有泪，半晌低头。

休休。归期知记否，枉自凝眸。叹凤箫声远，空忆绸缪。

惟是多情月姊，应照我、两处悠悠。悠悠处、柔肠宛转，寸寸离愁。

作者简介：江南长洲人，字素公，又字冰仙，号片霞。许瑶妻。工设色花卉，画兰竹有生趣。兼善琴，工小楷。能诗，尝与吴伟业相唱和。有《啸雪庵诗钞》。